Tommi Kinnunen

Tommi Tapani Kinnunen (s. 15. kesäkuuta 1973 Kuusamo) on suomalainen opettaja ja kirjailija. Hänen kirjalliseen tuotantoonsa kuuluu neljä romaania, näytelmä- ja kabareetekstejä sekä oppimateriaaleja.

Kirjallinen ura

Neljäntienristeys (2014)
Esikoisromaaninsa Neljäntienristeyksen kirjoittamisen Kinnunen aloitti novellien muodossa syksyllä 2012 Turun suomenkielisen työväenopiston lyhytproosakurssilla ja jatkoi tekstin työstämistä Kirsti Ellilän kirjoituskurssilla. Kesällä 2013 hänen ystävänsä Joni Pyysalo luki tekstin ja lähetti sen edelleen WSOY:lle, joka julkaisi kirjan helmikuussa 2014. Siihen perustuva näytelmä kantaesitettiin Turun kaupunginteatterissa 29. tammikuuta 2016 ja Kotkan kaupunginteatterissa 6. helmikuuta 2016. Tammikuussa 2017 Oulun kaupunginteatteri toi ensi-iltaan teokseen perustuvan oopperan, jonka on säveltänyt Tapio Tuomela ja kirjoittanut Sami Parkkinen.

Neljäntienristeys sijoittuu jälleenrakennusaikaan, ja sen lähtökohtana olivat Kinnusen valokuvaajasuvun valokuvat. Helsingin Sanomien kirjallisuuskriitikko Antti Majander luonnehti romaania harvinaisen painokkaaksi ja varmaotteiseksi proosadebyytiksi.

Neljäntienristeys oli ilmestymisvuonnaan Finlandia-palkintoehdokas. Se oli ehdolla myös Helsingin Sanomien esikoiskirjapalkinnon saajaksi. Keväällä 2015 teos sai Suuren journalistipalkinnon yhteydessä ensimmäistä kertaa jaetun Vuoden kirja -palkinnon. Kinnuselle myönnettiin Kiitos kirjasta -tunnustuspalkinto keväällä 2015. Syksyllä 2015 hän sai kirjasta Nuori Aleksis -palkinnon.

Lopotti (2016) 
Kinnusen toinen romaani Lopotti ilmestyi helmikuussa 2016. Se on itsenäinen romaani, mutta siinä on osittain samoja henkilöitä kuin esikoisromaanissa. Ajallisesti kirja sijoittuu vuosiin 1938–2006. Teoksen teemoja ovat muun muassa toiseus, oman tien löytäminen ja vanhemmuus. Lopottia myytiin yli 10 000 kappaletta jo muutaman ensimmäisen päivän aikana sen ilmestymisestä. Kaksi viikkoa kirjan ilmestymisestä sen käännösoikeudet myytiin Ruotsiin. Sen oikeudet on myyty myös Albaniaan, Alankomaihin, Liettuaan, Norjaan, Puolaan, Ruotsiin, Tanskaan, Tšekkiin ja Viroon. Romaani valittiin vuoden 2016 Finlandia-palkintoehdokkaaksi. Vammaisjärjestö Kynnys ry myönsi teokselle kunniamaininnan joulukuussa 2016.

Pintti (2018)
Kinnusen kolmas romaani Pintti ilmestyi 2018. Hän kertoo siinä lasinpuhaltajien tarinan. Teos voitti Botnia-kirjallisuuspalkinnon vuonna 2019.

Ei kertonut katuvansa (2020)
Kinnusen neljäs romaani Ei kertonut katuvansa ilmestyi elokuussa 2020. Lapin sodan jälkeiseen aikaan sijoittuva teos kertoo Suomeen palaavista naisista, jotka ovat työskennelleet Norjassa saksalaisten palveluksessa. Kirja oli Finlandia-palkintoehdokkaana vuonna 2020.

Muu tuotanto 
Kinnunen on kirjoittanut radio-oopperan Kylmän maan kuningatar libreton yhdessä säveltäjä Riikka Talvitien kanssa. Hän on myös julkaissut novellin "Jatsityttö" antologiassa Marilyn, Marilyn: Tarinoita ikonista ja ihmisestä ja novellin "Nuku nurmelle hyvälle" kokoelmassa Toinen tuntematon. Hän on myös kirjoittanut näytelmä- ja kabareetekstejä Turun ylioppilasteatteriin sekä Turun Nuoreen Teatteriin. Hän on myös ollut mukana tekemässä Otavan kustantamaa äidinkielen Särmä-oppikirjasarjaa. Hän on lisäksi toiminut Ylen kolumnistina ja kirjoittanut tekstit Tanssiteatteri Erin esitykseen Rakkauden viiltoja. 

Kinnunen toimi yhdessä Salla Simukan kanssa Turun Kirjamessujen ohjelmapäällikkönä vuoden 2017.

Teokset
 Neljäntienristeys, WSOY 2014 ISBN 978-951-0-40382-2
 Lopotti, WSOY 2016 ISBN 978-951-0-41534-4
 Pintti, WSOY 2018 ISBN 978-951-0-43413-0
 Ei kertonut katuvansa, WSOY 2020 ISBN 978-951-0-45031-4

Tunnustukset 
 Bonnierin vuoden kirja 2014, Neljäntienristeys
 Kiitos kirjasta -mitali, 2015
 Nuori Aleksis -palkinto, 2015
 Botnia-palkinto, 2019
 Minna Canth -palkinto, 2020

Ehdokkuudet     
 Finlandia-palkinto 2014, 2016, 2020
 Runeberg-palkinto 2021
 Helsingin Sanomien kirjallisuuspalkinto 2014

Yksityiselämä
Kinnunen asuu perheineen Turussa. Hän on äidinkielen ja kirjallisuuden opettaja sekä Luostarivuoren Lyseon lukiossa että Luostarivuoren koulussa.

Lähteet

Aiheesta muualla
 Tommi Kinnunen Kirjasampo.fi:ssä

Suomalaiset kirjailijat
Suomalaiset opettajat
Vuonna 1973 syntyneet
Elävät henkilöt